  Майя Бывальцева 25-тӥ тулыспалэ Ижкарысь Вормон скверын «Россилэн Геройёсыз, кыӵеен соосты нокин ӧз адӟылы» («Герои России, какими их не видел никто») (0+) фотоадӟытон усьтӥськоз. Кызьы иворто ужрадэз радъясьёс, ӵектослы кичӧлтон «Память поколений» ӟечлэсьтӥсь фонд сётӥз, со куинетӥ арзэ но быдэсъяське. Та ӵектос пыр ми ветеранлэсь выль туссэ возьматыны тыршиськомы. Со асьме пӧлын улӥсь геройёс, соослэн улоназы бадӟым опыт но секыт ужрадъёс. Соослэсь азьсэды воземзы данъяськон мылкыд ӝутэ. Юрттэт вань ке, китэк но улыны луэ. Вань ужпумъёс йырын гинэ Катерина Круглова, «Память поколений» ӟечлэсьтӥсь фондлэн быдэсъясь кивалтӥсез Ӵектос бордын Россиысь тодмо туспуктӥсьёс Данил Головкин но Ольга Тупоногова-Волкова ужазы. Соос ветеранъёсты дышымтэ тусын возьмато, соослэсь юн кужымзэс но номырин уретымтэ луонлыкъёссэс усьто. Проектлэн валтӥсь геройёсыз: кунлэн пӧртэм улосвылъёсысьтыз Россилэн но Совето Союзлэн Геройёсыз, Ужысь Геройёс но ож интыосысь ветеранъёс. Одӥгез фтоадӟытонэ пыриськемъёс пӧлын – Ижкарысь Владимир Каманцев. Со кыкетӥ чечен ожез ортчиз. 2000-тӥ арын разведгруппаен Владимир засадае шедиз, уйин секыт ожмаськонын сое кык пол сӧсыртӥзы: одӥгез пуля макесаз пыриз но пукон визэ чигиз, кыкетӥез – кизэ вӧсь кариз. Кышкасьтэм луэмез понна Каманцевез Мужество орденэн пусйизы. Али со следж-хоккеен шудэ, «Удмуртия» командалэсь капказэ уте. Кык пол Россилэн чемпионэз луиз, нош 2014-тӥ арын Сочиын паралимпи шудонъёсын Россилэн сборноеныз азвесь медаль утӥз. Владимир Каманцевлы «Память поколений» фонд юрттӥз. Тулыспалэ солы вылӥ технологиосъя лэсьтэм протез пуктӥзы. «Россилэн Геройёсыз, кыӵеен соосты нокин ӧз адӟылы» фотоадӟытон 15 часын усьтӥськоз. Туспуктэмъёсын 31-тӥ южтолэзёзь тодматскыны луоз. Азьвыл адӟытон Москваын ужаз. ВАТСАН «Память поколений» фонд – ож интыосысь ветеранъёслы вылӥ технологиосъя юрттэт сётӥсь коммерциен герӟаськымтэ огазеяськон, Россиын таӵе ужен со гинэ выре. Кылдытэмын 2015-тӥ арын 22-тӥ инвожое. Та дырозь кунысь пӧртэм улосвылъёсын улӥсь 7 сюрс 790 ветеранъёслы юрттэт сётэмын. Тегъёс: Мерлык Ижкар Следж-хоккей Удмуртия Россия адӟытон ветеранъёс туспуктэм  